Το Κοινοβούλιο κάλεσε την Επιτροπή να συνεχίσει να διαδραματίζει τον βασικό ρόλο της στον έλεγχο των κρατικών ενισχύσεων στον χρηματοπιστωτικό τομέα, προκειμένου να διασφαλίζεται ότι οι ενισχύσεις που χορηγούνται σε τράπεζες περιορίζονται στο απολύτως αναγκαίο επίπεδο και ότι λαμβάνονται κατάλληλα μέτρα για την αποκατάσταση της βιωσιμότητας των τραπεζών και την ελαχιστοποίηση των στρεβλώσεων του ανταγωνισμού στην εσωτερική αγορά. Η Επιτροπή συμμερίζεται τον στόχο του Κοινοβουλίου για μείωση των κρατικών ενισχύσεων στον χρηματοπιστωτικό τομέα συν τω χρόνω. Η Επιτροπή συνέχισε να εξηγεί τις δράσεις της στον συγκεκριμένο τομέα στα άλλα θεσμικά όργανα.

Τον Απρίλιο, το Κοινοβούλιο διοργάνωσε ακρόαση σχετικά με την ψηφιακή οικονομία. Το Κοινοβούλιο κάλεσε την Επιτροπή να μελετήσει τον τρόπο με τον οποίο η επιβολή των κανόνων ανταγωνισμού μπορεί να εξακολουθήσει να συμβαδίζει με τις εξελίξεις σε μια ψηφιακή κοινωνία. Τον Μάρτιο η Επίτροπος κ. Vestager διόρισε τρεις ειδικούς συμβούλους για να κάνουν εισηγήσεις σχετικά με τις σημαντικότερες επικείμενες ψηφιακές αλλαγές που θα επηρεάσουν αγορές και καταναλωτές, καθώς και για τις επιπτώσεις που θα έχουν στον ανταγωνισμό. Στο πλαίσιο της ίδιας πρωτοβουλίας, η Επιτροπή δρομολόγησε διαδικασία διαβούλευσης για τη σημασία των δεδομένων, των αλγορίθμων και άλλων πτυχών της ψηφιακής οικονομίας, και ζήτησε από τους ενδιαφερομένους να καταθέσουν τις απόψεις τους. Η Επιτροπή Οικονομικής και Νομισματικής Πολιτικής του Κοινοβουλίου χαιρέτισε τις πρωτοβουλίες αυτές.

Τον Ιούλιο η Επίτροπος αντάλλαξε απόψεις με βουλευτές του Κοινοβουλίου σχετικά με τον τρόπο με τον οποίο η επιβολή των κανόνων ανταγωνισμού βοηθά στην προώθηση της ανταγωνιστικότητας των ευρωπαϊκών βιομηχανιών. Εξήγησε ότι για κάθε εταιρεία που θέλει να πραγματοποιήσει μια πράξη συγκέντρωσης, πολλές εταιρείες στην Ευρώπη βασίζονται σε εισροές σε δίκαιες τιμές ώστε και οι ίδιες να μπορούν να αναπτυχθούν στις παγκόσμιες αγορές. Σε αυτό το πνεύμα, η Επιτροπή εξακολουθεί να ερευνά μεγάλες βιομηχανικές συγκεντρώσεις όσον αφορά τις επιπτώσεις τους στον ανταγωνισμό και ευχαρίστησε το Κοινοβούλιο για τη θερμή ενθάρρυνσή του ως προς αυτό.

Καθώς οι εθνικές αρχές ανταγωνισμού λαμβάνουν το 85 % των αποφάσεων εφαρμόζοντας τους αντιμονοπωλιακούς κανόνες της ΕΕ, αποδείχθηκε επιτακτικής σημασίας να δοθεί ώθηση στην αποτελεσματικότητά τους ως προς την επιβολή των εν λόγω κανόνων. Τον Δεκέμβριο του 2018 το Κοινοβούλιο και το Συμβούλιο υπέγραψαν οδηγία βάσει της οποίας τα κράτη μέλη οφείλουν να παράσχουν στις εθνικές υπηρεσίες ανταγωνισμού αποτελεσματικές εξουσίες έρευνας και μέσα επιβολής των κανόνων για την προστασία του ανταγωνισμού στο έδαφός τους, καθώς και τη δυνατότητα να επιβάλλουν αποτρεπτικά πρόστιμα για αντιανταγωνιστική συμπεριφορά και να συντονίζουν τα οικεία προγράμματα επιεικούς μεταχείρισης. Η Επιτροπή διαβεβαίωσε το Κοινοβούλιο ότι θα ελέγχει προσεκτικά ότι τα κράτη μέλη εφαρμόζουν την οδηγία πλήρως και αποτελεσματικά. Ανταποκρινόμενη σε έκκληση του Κοινοβουλίου, η Επιτροπή ανέφερε επίσης ότι τα προσωρινά μέτρα μπορούν να αποτελέσουν ένα χρήσιμο εργαλείο για τις αρχές ανταγωνισμού για να διασφαλιστεί ότι δεν θίγεται ο ανταγωνισμός όσο βρίσκεται σε εξέλιξη μια έρευνα. Για να μπορούν οι αρχές ανταγωνισμού να αντιμετωπίζουν αποτελεσματικότερα τις εξελίξεις στις ταχέως μεταβαλλόμενες αγορές, η Επιτροπή δεσμεύτηκε να αναλύσει αν υπάρχει τρόπος να απλουστευθεί η έγκριση προσωρινών μέτρων στο πλαίσιο του Ευρωπαϊκού Δικτύου Ανταγωνισμού εντός δύο ετών από την ημερομηνία μεταφοράς της εν λόγω οδηγίας. Η Επιτροπή συμφώνησε να παρουσιάσει τα αποτελέσματα στο Κοινοβούλιο και το Συμβούλιο.

Η Επιτροπή αναγνώρισε τη σημασία την οποία προσδίδει το Κοινοβούλιο και το Συμβούλιο στον αποτελεσματικό ανταγωνισμό σε ολόκληρη την τροφική αλυσίδα. Σε αυτό το πνεύμα, στις πρόσφατες αποφάσεις της, όπως για τη συγχώνευση Bayer/Monsanto στον αγροχημικό τομέα, τη συγχώνευση των χημικών εταιρειών Dow και DuPont που εδρεύουν στις ΗΠΑ και την εξαγορά της Syngenta από την ChemChina, η Επιτροπή εφάρμοσε μια προσέγγιση που θέτει ως προϋπόθεση για την έγκριση των πράξεων συγκέντρωσης την πραγματοποίηση σημαντικών εκποιήσεων περιουσιακών στοιχείων. Η Επιτροπή συνέχισε την έρευνά της για την AB InBev, όσον αφορά την πιθανή επιβολή περιορισμών στις παράλληλες εισαγωγές των μπιρών της στο Βέλγιο. Η Επιτροπή δημοσίευσε επίσης μελέτη με τίτλο «Study on Producer Organisations and their activities in the olive oil, beef and veal and arable crops sectors» (Μελέτη σχετικά με τις οργανώσεις παραγωγών και τις δραστηριότητές τους στους τομείς του ελαιολάδου, του βοδινού και μοσχαρίσιου κρέατος και των αροτραίων καλλιεργειών) που εκπονήθηκε κατ’ εντολή της με στόχο την καλύτερη κατανόηση των προκλήσεων που αντιμετωπίζουν οι γεωργοί κατά τη δημιουργία οργανώσεων παραγωγών που μπορούν να τους βοηθήσουν να βελτιώσουν τη θέση τους στην αλυσίδα εφοδιασμού.

Το 2018 η Επίτροπος κ. Vestager και η ΓΔ Ανταγωνισμού συμμετείχαν επίσης, από τη σκοπιά της πολιτικής ανταγωνισμού, στον διάλογο σχετικά με το επόμενο πολυετές δημοσιονομικό πλαίσιο της Ένωσης. Η Επίτροπος παραβρέθηκε στο Συμβούλιο Ανταγωνιστικότητας που πραγματοποιήθηκε τον Μάρτιο και εξήγησε στον τρόπο με τον οποίο οι κανόνες για τις κρατικές ενισχύσεις μπορούν να μεριμνήσουν για την ανάπτυξη νεοσύστατων επιχειρήσεων και επιχειρήσεων μεσαίας κεφαλαιοποίησης, στο πλαίσιο των συνεχιζόμενων συζητήσεων για το επόμενο πολυετές δημοσιονομικό πλαίσιο. Στο τέλος του 2018 το Κοινοβούλιο και το Συμβούλιο ενέκριναν την προτεινόμενη τροποποίηση στον εξουσιοδοτικό κανονισμό (ΕΕ) 2015/1588 του Συμβουλίου για εξαίρεση περαιτέρω κατηγοριών κρατικών ενισχύσεων από την υποχρέωση κοινοποίησης ενίσχυσης στην Επιτροπή.

Τα θεσμικά όργανα συζήτησαν επίσης σχετικά με την ανάγκη να δοθεί περαιτέρω ώθηση στην επιβολή των κανόνων του ανταγωνισμού στο πλαίσιο του επόμενου πολυετούς δημοσιονομικού πλαισίου της Ένωσης. Τον Δεκέμβριο η Επιτροπή Οικονομικής και Νομισματικής Πολιτικής του Κοινοβουλίου ενέκρινε τις πτυχές του προγράμματος για την ενιαία αγορά που αφορούν τον ανταγωνισμό. Η εν λόγω επιτροπή συμφώνησε ότι η Επιτροπή θα πρέπει να διαθέτει σταθερούς πόρους για την πραγματοποίηση επενδύσεων σε εξοπλισμό ΤΠ ώστε να είναι σε θέση να διεκπεραιώνει με αποτελεσματικότητα τις υποθέσεις ανταγωνισμού, για την υποστήριξη δικτύων συνεργασίας με εθνικές και διεθνείς υπηρεσίες ανταγωνισμού και για την προώθηση δραστηριοτήτων επικοινωνίας με στόχο τη διασφάλιση της συμμόρφωσης με τους ευρωπαϊκούς κανόνες ανταγωνισμού σε ολόκληρη την ΕΕ.

Εκπρόσωποι της ΓΔ Ανταγωνισμού αντάλλαξαν επίσης απόψεις με την Οικονομική και Κοινωνική Επιτροπή, η οποία ενέκρινε τους βασικούς άξονες του έργου της Επιτροπής στον τομέα της επιβολής των κανόνων ανταγωνισμού. Η εν λόγω επιτροπή τάχθηκε επίσης ανεπιφύλακτα υπέρ του εξουσιοδοτικού κανονισμού του Συμβουλίου στον τομέα των κρατικών ενισχύσεων.

Η κοινοποίηση του Ηνωμένου Βασιλείου βάσει του άρθρου 50 της ΣΕΕ

Έπειτα από την κοινοποίηση του Ηνωμένου Βασιλείου βάσει του άρθρου 50 της ΣΕΕ, η Επιτροπή άρχισε την προετοιμασία της αποχώρησης του Ηνωμένου Βασιλείου από την Ευρωπαϊκή Ένωση. Η Γενική Διεύθυνση Ανταγωνισμού συμμετέχει στην προετοιμασία της αποχώρησης σε ό, τι αφορά τα μέσα τα οποία έχει στο χαρτοφυλάκιό της (συγκεντρώσεις, αντιμονοπωλιακή νομοθεσία και κρατικές ενισχύσεις). Μεταξύ άλλων, η Γενική Διεύθυνση Ανταγωνισμού παρείχε υποστήριξη στην ειδική ομάδα της Επιτροπής για την προετοιμασία και τη διεξαγωγή των διαπραγματεύσεων με το Ηνωμένο Βασίλειο βάσει του άρθρου 50 της ΣΕΕ στο πλαίσιο των διαπραγματεύσεων για τη συμφωνία αποχώρησης.